CELEX: E2014J0010
Language: fi
Date: 2014-12-18 00:00:00
Title: Tuomioistuimen päätös, annettu 18 päivänä joulukuuta 2014, asiassa E-10/14 – Enes Deveci ym. v. Scandinavian Airlines System Denmark-Norway-Sweden (Direktiivi 2001/23/EY – yritysten luovuttaminen – työehtosopimukset – elinkeinovapaus)

4.6.2015   
            
            
               FI
            
            
               Euroopan unionin virallinen lehti
            
            
               C 183/10
            
         TUOMIOISTUIMEN PÄÄTÖS,
   annettu 18 päivänä joulukuuta 2014,
   asiassa E-10/14
   Enes Deveci ym. v. Scandinavian Airlines System Denmark-Norway-Sweden
   (Direktiivi 2001/23/EY – yritysten luovuttaminen – työehtosopimukset – elinkeinovapaus)
   (2015/C 183/11)
   Asiassa E-10/14, Enes Deveci ym. v. Scandinavian Airlines System Denmark-Norway-Sweden, Eidsivatingin muutoksenhakutuomioistuin (Eidsivating lagmannsrett) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle pyynnön, joka koskee työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä annetun neuvoston direktiivin 2001/23/EY tulkintaa. EFTAn tuomioistuin, toimien kokoonpanossa Carl Baudenbacher, presidentti ja esittelevä tuomari, ja tuomarit Per Christiansen ja Páll Hreinsson, on antanut 18 päivänä joulukuuta 2014 tuomion, jonka tuomiolauselma on seuraava:
   
               1.
            
            
               Silloin kun palkkaa koskevat määräykset ja ehdot, joita siirrettyihin työntekijöihin sovelletaan luovuttajan noudattaman työehtosopimuksen perusteella, korvataan kansallisen lainsäädännön mukaisesti kyseisen työehtosopimuksen voimassaolon päätyttyä luovutuksensaajan noudattaman voimassa olevan työehtosopimuksen mukaisilla palkkaa koskevilla ehdoilla, korvaaminen on direktiivin 2001/23/EY 3 artiklan 3 kohdan mukaista.
               Palkanalennus ei vaikuta tähän arvioon riippumatta siitä, onko alennus luonteeltaan merkittävä vai ei.
               Kansallisten tuomioistuinten on kuitenkin arvioitava, onko työehtosopimuksilla kansallisen lainsäädännön mukaisesti jälkivaikutuksia tarkasteltavana olevan kaltaisissa tilanteissa. Direktiivin 2001/23/EY 3 artiklan 3 kohdan on tulkittava tarkoittavan sitä, että jos työehtosopimuksella on tällaisia jälkivaikutuksia, kyseisessä sopimuksessa esitetyt määräykset ja ehdot ovat mainitun kohdan mukaisia ”työehtosopimuksen määräyksiä ja ehtoja”, joita on sovellettava niin kauan kuin kyseisiin työsuhteisiin ei sovelleta uutta työehtosopimusta tai niin kauan kuin asianomaisten työntekijöiden kanssa ei tehdä uusia yksilöllisiä työsopimuksia.
            
         
               2.
            
            
               Direktiivin 2001/23/EY 3 artiklan 3 kohta ei estä luovutuksensaajaa noudattamasta omaa työehtosopimustaan siirrettyihin työntekijöihin kaksi kuukautta siirron jälkeen, jos kyseisen työehtosopimuksen soveltaminen on kansallisen lainsäädännön mukaista.
               Direktiivin 2001/23/EY 3 artiklan mukaisesti ei kuitenkaan ole mahdollista, että siirretyille työntekijöille aiheutuisi merkittävä tulonmenetys välittömästi siirtoa edeltävään tilanteeseen verrattuna sen takia, että heidän palvelusaikaansa luovuttajan palveluksessa ei oteta riittävästi huomioon siinä vaiheessa kun heidän alkupalkkansa luovutuksensaajan palveluksessa määritellään, jos uuden työehtosopimuksen mukaisissa palkkaa koskevissa ehdoissa otetaan huomioon muun muassa palvelusaika. Alkupalkkaa määritettäessä on otettava huomioon luovutuksensaajan palveluksessa jo olevien työntekijöiden vastaava palvelusaika.
               On kansallisen tuomioistuimen tehtävä tutkia, otetaanko luovutuksensaajan työehtosopimukseen perustuvissa palkkaa koskevissa ehdoissa asianmukaisesti huomioon palvelusaika.